Co gudagnar in MTV music award - 10 onns per in siemi

Tuppa schnorra dad Arno Camenisch

In surrir sin bucca. In sbrinzlar en ils egls. la cigaretta luc en maun. il chapè grisch da talians. Gabriel Montero. E sco casualmain menziunescha el che ses team da filmar, nua ch'el era assistent da producziun, haja gudagnà gliez onn il mtv music award per il meglier videoclip latino.
Il bun svizzer, na il mediocher, mabain il propi, è bainprest sceptics. I tuna gea pli suenter paraula e senza attest u diplom vegni cartì nagut. sa gea mintgin vegnir e dir ch'el saja stà profi da ballape tar Partizan Belgrad, chauffeur persunal dal prinzi CharIes u eba, haja gudagnà in premi da mtv.
Ed insumma, per returnar, senza scola auta u furmaziun da film nun è quai sowiso betg pussaivel. "entschet ha tut gliez di en la vegliadetgna da 18, cura ch’jau sun ì sperasvi tar quella firma che produciva spots da reclama e videoclips. Jau aveva pauc idea da la scena", di el anc adina cun in surrir. "Ed jau aveva a l'entschatta il sentiment dad esser pli bler en ils pes. Jau era dentant motivà ed hai a l'entschatta emprendì d'observar. hai tschentà tut las dumondas ch'jau avess mo savì tschentar ed hai emprendì sin questa moda." Tge che ha cumenzà uschè banal ha la fin finala survegnì autras dimensiuns: spots da reclama per pepsi e videoclips per bands èn mo dus exempels. diesch onns ditg ha el lavurà sin quest sectur.
Oriundamain da Caracas (Venezuela), viva Gabriel dapi dus onns e mez a Cuira cun sia dunna Corinna e sia mattetta Alena Carmen. Il giavisch da puspè lavurar sin quest sectur è restà. I n'è anc betg uschè ditg ch'jau enconusch Gabriel. dentant ditg avunda per avair dastgà realisar ch'el è ina persuna plain creativitad ed ideas. in surrir ironic per mintga firma da la branscha che ha fatg il pigliasis.
Cler, tutta chapientscha per ils schefs ch'èn talmain stressads e n'han natiralmain betg temps per baterladas vanas e talas pipas - temps pers. è cler ch'in responsabel per dumondas da persunal è armà cun duns tut aparti en enconuschientscha da carstgauns. consequentamain èsi be logic ch'insatgi en ina tala posiziun è abel, en cuntrari al fussfolc, da distinguer tranter bun e mal, capabel ed incapabel, e quai sin l'emprima egliada. il ridicul è gea ch'i dat tuttina individis talmain clevers che san gia giuditgar al telefon las abilitads da l'applitgader.
Talmain cumplitgà sa quai process da selecziun gea betg esser ed en sa sez fiss quel era per nus dal fussfolc chapaivel, gea raschunaivel: resuna la vusch da tschella vart cun accent ester, tutga quella persuna evidentamain en la categoria "dismissed". è l'accent schubers, vul dir svizzers, lura è quai schon insatge auter.
Fair è quai en mintga cas, gnanc tgi sa. quel che ha fatg la scola en la patria, magari la scola auta, u almain in flot diplom cun il segn grischun, u halt almain in bun padrin, lez n'ha nagut auter che merità da vegnir en dumonda per incumbensas pli grondas. e mala conscienza sto gea nagin avair. per la categoria "dismissed" è procurà. Imaginescha, fiss gea la pli bella d'emblidar quels! II RAV guarda schon per quels. Sche dictatoricamain u na, saja uss ina giada laschà da la vart - lavur vegn offrida, e tgi che na nizzegia betg quellas occasiuns è sez la culpa. Quai fiss alura quels per la categoria "Iooser". che las lavurs èn magari levamain stereotipas, las pajas modestas - gea, mintgin n'è gea vairamain betg fatgs per il post dal docter e per inqualin vegni er ad esser en urden uschia, na vi jau betg crititgar. Tge che mulesta dentant mai è che tips che han vairamain inschign aparti sin x in sectur, saja quai ussa Pieder u Paul, na vegnan mai pli a survegnir la schanza da sa cumprovar. Ed exact per quest patratgar da stgatla, ch'è deplorablamain ina virtid en il pajais il pli neutral dal mund, meritass bain inqualin il bul da "Iooser" bel amez il frunt.